Ómar ríður á vaðið í fjölbreyttri vetrardagskrá í Landnámssetrinu Framundan er vetrardagskrá í Landnámssetrinu í Borgarnesi og verður ekki annað sagt en fjölbreytni verði í fyrirrúmi í dagskrá vetrarins . Frumsýning á „ Ómari æskunnar “ verður 28. september kl. 20 . Þar mun Ómar Ragnarsson tala í alvöru og spaugi um æsku sína og tengir atburði og fólk frá æskuárum við atburði og fólk síðari tíma . Ómar lýsir því hvernig örlagasaga foreldra hans og litskrúðugs frændgarðs og samferðafólks hafði mótandi áhrif á hann allt til þessa dags . Í tilkynningu frá Landnámssetrinu segir að hér sé á ferðinni öðruvísi Ómar með sögur af fólki og fyrirbærum . Hann mun enda frásögnina á því þegar hann stóð í fyrsta skipti á sviði tólf ára gamall í Vesalingunum í Iðnó . Upplifun sem hafði einna mest áhrif á hann í allri hans mótunarsögu . Þarna hafi orðið til sviðsmaðurinn , uppistandarinn og sendiboðinn Ómar . „ Ómar hefur skemmt okkur , frætt og vakið til umhugsunar um árabil en hér sýnir hann á sér algjörlega nýja hlið . Þó verður hér ekki bara alvaran á ferð , því eins og við vitum á maðurinn erfitt með að sitja á strák sínum , “ segir í tilkynningunni . Í október stigur síðan á stokk Einar Kárason rithöfundur og flytur dagskrána Íslenskar hetjur , frá Gretti til Péturs Hoffmanns . Einar er sögumaður af guðs náð og hefur áður sýnt það og sannað í frábærlega skemmtilegum frásögnum á Söguloftinu bæði af samtímamönnum og fornum köppum . Þann 16. nóvember koma svo félagarnir Maggi Eiríks og KK og fara í gegnum sitt fimmtán ára brall . Í desember verður þau systkin KK og Ellen með hugljúfa jólatónleika , segir einnig í tilkynningunni . Baróninn á Hvítárvöllum kemur svo á fjalirnar á nýju ári , þann 10. janúar . Það er höfundurinn snjalli Þórarinn Eldjárn sem rekur dularfulla æfi þessarar sérkennilegu söguhetju sem skildi eftir sig óafmáanleg spor í Borgarfirðinum . Þann 6. febrúar mun síðan spunahópurinn Voces Spontane og klarinettutvennan Stump - Linshalm bjóða uppá sameiginlega spunatónleika . Þá eru fleiri viðburðir í skoðun , segir í tilkynningu frá Landnámssetrinu .